اڅکزی: چې څوک د پښتنو د وژنو پوښتنه کوي غدار بلل کيږي
د پښتونخوا ملي عوامي ګوند مشر محمود خان اڅکزی وايي بايد د پښتنو جرګه راوبلل شی او د پښتون قام په ستونزو پکې خبرې خبرې وشي هواری یې ولټول شي او د پښتون نسل کشي دې ودرول شي.
د خېبر پښتونخوا په مردان ښار کې د وکیلانو کونسل ته په وېنا کې اڅکزي وويل "په پاکستان کی د پښتنو وژنې روانې دي او که څوک هم په دې پوښتنې راولاړوي هغه غدار بلل کيږي". نوموړي وويل "د پېښور په ارمي پبلک سکول کې په سلګونو ماشومان ووژل شو، په کوټه کی وکیلان مړه شو په هسپتال حملې او د کوټی د تربيې په مرکزحملې کې سلګونو ځوانانو ژوند بايلو خو د پاکستان اول نمبر استخبارتی اداری ائي ایس ائي هم دا معلومه نه کړه چه دا چا او ولې؟". د عوامي نيشنل ګوند لخوا د رابلل شوې جرګې په اړه پوښتنې ته په ځواب کی ښاغلي اڅکزي وويل "چې بايد د مارچ په لسمه نېټه ټاکلې شوې جرګه کې د یوې بلې لويې جرګې اعلان وشي او په هغې کې د سیاسي ګوندونو په شمول پښتانه مشران، پروفېسران، ‌‌‌‌‌‌ډاکټران او پوهان کښېني او د پښتنو د وژنو او ستونزو حل راوباسي". هغه زياته کړه "دا وخت د پاکستان ستونزې په خطرناک پړا ؤ کې داخل شوي دي او د هغې وجه د غېر جمهوري قوتونو په سیاست کې ګوتې وهل دي. هغه وويل چې په ملک کې دا ازاد الېکشن کمېشن ضرورت دی او دا چې د پوځ په سیاسي عمل کې لاس وهنه ودرلی شي د پاکستان ائین هم د دې اجازت نه ورکوي". هغه وويل، "مونږ له خپلې علاقې چا په خیرات کې نه دي راکړې مونږه د پپنځه زره کالو راهسې په دی سیمه اباد یو پاکستان یو د خپلی خوښې فېډرېشن دی او په دې کی شامل ټول قامونه سره برابر دي". "نن مونږ خطرناکو حالاتو ته مخامخ یو، زمونږ په ژبه پابندي، زمونږ يو بل ته په نزدې کېدو پاپندې زما نه زما تاريخ اخیستل کیږي، او زه داسې نه غواړم چه خپل تاریخ هېر کړم". هغه په وکیلانو غږ وکړو د پښتون قام حفاظت د هر پښتون ذمه واري ده یو خوا پښتون وژل کیږی او بل اړخ ته ترهګر ښودل کیږی پښتانه ترهګر نه دي پخپله د ترهګرۍ ښکار دي. وکیلانو ته په وینا کی محمود خان اڅکزي وويل "پښتانه به په پاکستان کې هغه وخت مطمئن ژوند وکړي کله چه دوی ته په خپلو وسايلو اختیار ورکړی شی، د دوی ژبه د تعلیم او دفتر ژبه شي او په دې کې وکیلان موثره کردار لوبولی شي". په افغانستان کی د سولې په اړه نوموړي وويل "چې په دغه هېواد کی لاس وهنه بنده کړی شی او دا کا ر ملګري ملتونه او نړیوالې ادارې وکړي او چې پاکستان پکی د مداخلت نه لاس واخلی نو زر به هلته امن راشي".